**Ассалому алайкум, тадбир иштирокчилари!** Қадрли болажонлар! Сўзимнинг бошида сизни “Бутунжаҳон болалар куни” байрами билан табриклайман. Бу йил 68-маротаба ўтказиладиган бу халқаро байрамнинг бош мақсади болаларнинг тинчлиги, саломатлиги ва уларнинг яшаш шароитини юқори даражага кўтаришга қаратилган.

Барчамиз бола бўлганмиз. Шубҳасиз, болалар бизнинг бебаҳо табиий хазинамиз. Болалар бизга ҳаётнинг энг гўзал туйғуларидан завқланишимиз учун берилган фаришталар. Юртимиздаги ҳар бир ёш Ўзбекистонда соғлом ва билимли болаларни тарбия қилишга қаратилган ғамхўрликни ҳис қилиб улғаяди. Ишонч билан айтиш мумкинки, дунёнинг энг бахтли болалари Ўзбекистонда яшайдилар!

Ўзбекистон Республикаси Президенти бошчилигида мамлакатда соғлом авлодни вояга етказишга юқори эътибор қаратилмоқда. Болаларни келажак учун тайёрлаш, соғлом вояга етказиш, илм-фаннинг энг сўнгги ютуқлари орқали таълим бериш, уларни Ватан учун хизмат қиладиган салоҳиятли инсонлар қилиб тайёрлаш – бош мақсадимиз.

Давлатимиз раҳбари Шавкат Мирзиёевнинг ташаббуслари билан очилган, яқинда муҳташам бинога эга бўладиган Муҳаммад Ал Хоразмий номидаги ахборот технологиялари соҳасига ихтисослашган махсус мактаб ҳам сиз ёшларга қаратилган юксак эътиборнинг намунаси. Зеро, сиз яхши илм олсангиз, рақобатга дош берадиган фуқаро сифатида камол топсангиз, жамият ривожланади, ахборот технологиялари соҳаси тараққий этади.

“Бутунжаҳон болалар куни”да болалар ҳуқуқларини ҳимоя қилишга қаратилган анжуманлар, турли-туман қувноқ ва маданий оммавий тадбирлар, спорт мусобақалари, концертлар ўтказилади. Шу куни оғир бемор, даволанишга муҳтож ва имконияти чекланган болалар учун хайрия акциялари ва тадбирлар ташкил қилинади.

Шуни инобатга олиб, бугунги байрам дастурида ҳам эртак қаҳрамонларининг чиқишлари, спорт турнирлари, маҳорат дарслари билан бирга, сизнинг илмга бўлган қизиқишингизни оширувчи тажриба, дарслар ҳам ўрин олган. Улар сизга манзур бўлишига ишонамиз.

Қадрли болажонлар! Бир фикр доимо ёдингизда бўлсин – агар сиз яхши ўқишга, яхши инсон бўлишга ҳаракат қилсангиз, Ўзбекистон янада ривожланади, юртимизда, дунёда тинчлик ҳукмрон бўлади, бахтли болалар сафи ҳеч қачон камаймайди. Ҳар бирингизга ҳаётда улкан муваффақиятлар ёр бўлсин!